b'\n_START_ARTICLE_\nPiet\xc5\xb3 Amerikos naktikovis\n_START_SECTION_\nI\xc5\xa1vaizda\n_START_PARAGRAPH_\nVidutinio dyd\xc5\xbeio garninis pauk\xc5\xa1tis. K\xc5\xabno ilgis\xc2\xa0\xe2\x80\x93 51\xe2\x80\x9361\xc2\xa0cm, o svoris\xc2\xa0\xe2\x80\x93 518\xe2\x80\x93591 g. Pakau\xc5\xa1is juodas. Snapas \xc5\xbeydrai pilkas, snapo galiukas pilkas ar gelsvas. Kakta balta ar pilka. Plikos odos plotas tarp snapo ir aplink akis\xc2\xa0\xe2\x80\x93 ry\xc5\xa1kiai \xc5\xbeydra. Rainel\xc4\x97 geltona, \xc5\xbealiai ruda ar ruda. Vir\xc5\xa1ugalvyje yra ilgos (20 cm), liaunos, baltos plunksnos. Nugara ir sparnai balti. Kaklas kremin\xc4\x97s spalvos. Kojos \xc5\xbeydrai m\xc4\x97lynos. Veisimosi periodu galva, kaklas, kr\xc5\xabtin\xc4\x97 ir sparn\xc5\xb3 apa\xc4\x8dia \xc4\xafgauna gelton\xc4\x85 atspalv\xc4\xaf. Jaunikli\xc5\xb3 k\xc5\xabnas baltos spalvos. Pakau\xc5\xa1is pilkas, ruo\xc5\xbeuotas. Sparnai pilki.\n_START_SECTION_\nPaplitimas\n_START_PARAGRAPH_\nPaplt\xc4\x99s Bolivijoje, Brazilijoje, Kolumbijoje, Ekvadore, Pranc\xc5\xabzijos Gvianoje, Gajana. Panamoje, Paragvajuje, Peru, Suriname ir Venesueloje. Pasaulin\xc4\x97s gamtos organizacijos duomenimis r\xc5\xab\xc5\xa1ies apsaugos b\xc5\xabkl\xc4\x97 susir\xc5\xabpinimo nekelia.\n_START_SECTION_\nBiologija\n_START_PARAGRAPH_\nBiotopas\xc2\xa0\xe2\x80\x93 mi\xc5\xa1kingos pelk\xc4\x97s; raistai atvirose vietov\xc4\x97se, \xc5\xa1alia galerini\xc5\xb3 mi\xc5\xa1k\xc5\xb3; atogr\xc4\x85\xc5\xbe\xc5\xb3 mi\xc5\xa1kai (iki 900\xc2\xa0m vir\xc5\xa1 j\xc5\xabros lygio); savanos; upi\xc5\xb3 pakrant\xc4\x97s; ry\xc5\xbei\xc5\xb3 laukai; kavos plantacijos; tvenkiniai, esantys \xc5\xa1alia Transamazonijos plento._NEWLINE_Minta smulkia \xc5\xbeuvimi (1- 5\xc2\xa0cm ilgio), vandens vabzd\xc5\xbeiais, buo\xc5\xbegalviais, varliagyviais. Grobio ie\xc5\xa1ko dien\xc4\x85, da\xc5\xbeniausiai, pavienis. Med\xc5\xbeiodamas stovi i\xc5\xa1sities\xc4\x99s ir laukia grobio arba l\xc4\x97tai braidydamas, plaukdamas ir panirdamas._NEWLINE_Veisiasi pavieniai. Lizdus krauna neauk\xc5\xa1tuose med\xc5\xbeiuose. D\xc4\x97tyje 2\xc2\xa0\xe2\x80\x93 4 balsvi kiau\xc5\xa1iniai. Inkubacija trunka 26\xc2\xa0\xe2\x80\x93 27 dienas. I\xc5\xa1sirit\xc4\x99 pauk\xc5\xa1\xc4\x8diukai yra apaug\xc4\x99 baltais p\xc5\xabkais.'